K. Sárközy, poslankyňa: (2002-03-20):
I. Presperín, podpredseda NR SR: Ďakujem. V rozprave vystúpi pán poslanec Mesiarik, po ňom pani poslankyňa Tóthová. M. Mesiarik, poslanec: Vážený pán podpredseda, pán minister, vážené poslankyne, poslanci, chcem sa pripojiť aj ja k priebehu rozpravy hlavne v tom, že konečne, aj keď na záver volebného obdobia, je tu zákon, ktorý je tak potrebný, alebo je tu problém v oblasti rodinnej politiky, ktorý je tak potrebný riešiť. Ja si myslím, že pán poslanec Brocka využil alebo informoval o niektorých číslach, ktoré sú skutočne alarmujúce, keď k tomu pridáme nervozitu v rodinách v tom, že ona končí rozvodovosťou. Napr. v roku 1999 bolo absolútne najvyššie číslo rozvodov na Slovensku, je to 9 664. Klesá sobášnosť. Samozrejme, to všetko sa potom z hľadiska aj sociálnych podmienok odzrkadľuje na tom, čo povedal pán Brocka, že začíname postupne vymierať. A napr. počet detí v percentuálnom vyjadrení do 15 rokov sa znížil za posledných 10 rokov o 20 %. Sú to skutočne alarmujúce čísla. K tomu ak pridáme určité sociálne hľadisko, sociálny tlak na rodiny, musíme konštatovať, že väčšina rodín, skutočne väčšina rodín s deťmi žije práve v tých nešťastne nie dobrých sociálnych podmienkach. Nedávno sme počuli vyjadrenie pani štátnej tajomníčky ministerstva práce, sociálnych vecí a rodiny Edit Bauer, ktorá verejne povedala, že na Slovensku 40 % občanov žije pod hranicou životného minima. A potom keď si to naspočítavame na percentách, ktoré som uvádzal, vyjde nám zhruba., že 440 detí žije v týchto sociálno-krízových podmienkach. Preto vítam, skutočne vítam, že konečne s takýmto návrhom zákona ideme, ale dovolím si v prvom čítaní upozorniť, že ak zostaneme v tých dimenziách, v tých číslach, ktoré sa navrhujú, opätovne sa nám môže stať, že pozitívnejší prejav na zmenu demografie, na zmenu rodinnej politiky nedosiahneme. Ak my navrhujeme rodičovský príspevok vo výške 3 790 korún, teda životného minima, tak dosiahneme len to, že tá bieda, ten nezáujem bude pretrvávať ďalej o to, aby rodiny mali viac detí, pretože zoberme si liberalizáciu cien, životných nákladov, nájomné a ďalšie produkty, ktoré bude musieť rodina platiť. A pokiaľ žije skutočne v takej sociálne slabej rodine, nemôže to stačiť. Náš názor je, že by bolo treba, podobne ako sme urobili opatrenia s minimálnou mzdou, aj tu ísť aspoň na minimálnu mzdu, na výšku minimálnej mzdy, teda na výšku 4 920 korún. Ja viem, že to bude nápor na rozpočet, na verejný rozpočet, ale oplatí sa táto investícia, už aj z toho dôvodu, čo sme počuli od predchádzajúcich 3 diskutérov. Takisto mali by sme zvážiť, a budeme pripravovať návrhy pre druhé čítanie, aby sa neznižoval rodičovský príspevok na tých 1 200 korún automaticky všetkým. Myslíme si, že treba posudzovať, ak niekto pracuje a mierne prekročí ja neviem tú výšku navrhovaných 3 790 alebo 4 920, o ktorých som ja hovoril, nie je dôvod, aby sme mu brali rodičovský príspevok. My chceme prísť s návrhom, že by sa mala táto vec sledovať, mapovať tak a určiť určitú hranicu, od ktorej je možné potom pristúpiť k zníženiu príspevku, ale nie takým spôsobom, ako sa zdá, možnože si to treba len vyložiť v tom návrhu zákona, ako sa sucho z tohto zákona zdá. Ja si myslím, že filozofia návrhu zákona je dobrá, treba ju podporiť. Súhlasím s tým, aby aj väčší počet výborov sa ním pozaoberal, tak ako tu bolo navrhnuté, aj výbor pre financie, pretože bude to mať dopad na štátny rozpočet, aby sme konečne z tohto parlamentu pre rodinnú politiku potom schválili dobrý, skutočne dobrý rodinný zákon alebo zákon, ktorý bude podporovať rodinnú politiku, a hlavne aby sme dokázali zastaviť a zmeniť obrať v demografii. Ďakujem. I. Presperín, podpredseda NR SR: Ďakujem. Pán poslanec Kalman chce mať faktickú poznámku na vystúpenie poslanca Mesiarika. Nech sa páči. J. Kalman, poslanec: Ďakujem, pán podpredseda. Samozrejme, podporujem a určite aj celý náš klub podporuje tento návrh. Súhlasím aj s dôvodmi, ktoré vedú k tomu, že bol tento materiál predložený do parlamentu, len sa divím, že sa moji kolegovia z vládnej koalície divia, že až teraz prišiel tento návrh. Však kto riadi túto spoločnosť, kto je v koalícii? Prečo ste tento návrh nepredložili rýchlejšie, pani Sárközy? A divíte sa, že ten návrh hovorí o tom, že to by malo byť od novembra? No však to jednoznačne len dokazuje skutočnosť, že skutočne ste to spravili preto, aby to bol predvolebný ťah. To znamená, že nedivte sa, vy ste vlastne tie veľmi silné slová o tom, akým spôsobom sa starať o rodinu, celkom nezabezpečovali, skôr si robíte tú otázku určitého populizmu vo vzťahu k nadchádzajúcim voľbám. Napriek tomu podporím tento, pochopiteľne, návrh, ale prestaňte sa diviť. I. Presperín, podpredseda NR SR: Pán poslanec Mesiarik ešte zareaguje. M. Mesiarik, poslanec: Áno, chcel by som len jedno slovo pánovi kolegovi, bývalému podpredsedovi vlády, povedať, že ten otrasný demografický vývoj, to nie je otázka 3 rokov. Podľa mňa tento zákon mal byť prijatý už pred 4 alebo 5 rokmi, možnože vtedy, keď ste boli podpredsedom vlády, a nemá zmysel z toho robiť politiku a vyčítať si, kto a kedy to mal. Možnože už v rokoch 1994 alebo 1995 mal byť prijatý tento zákon. I. Presperín, podpredseda NR SR: Posledná vystúpi v rozprave pani poslankyňa Tóthová. Prosím ju, aby troška rešpektovala aj čas, ktorý je. Ďakujem.